Ο Γκασπάρ ντε Κολινί κατάγονταν από παλιά οικογένεια ευγενών της Βουργουνδίας, που από τη βασιλεία του Λουδοβίκου ΙΑ΄ ήταν στην υπηρεσία του βασιλιά της Γαλλίας. Ο πατέρας του, Γκασπάρ Α΄ ντε Κολινί γνωστός ως «στρατάρχης του Σατιγιόν», υπηρέτησε στους Ιταλικούς πολέμους από το 1494 έως το 1516, παντρεύτηκε το 1514 και ανήλθε στο αξίωμα του Στρατάρχη της Γαλλίας το 1516. Με τη σύζυγό του, Λουίζ ντε Μονμορανσί, αδερφή του Αν ντε Μονμορανσί, απέκτησε τρεις γιους, όλοι τους έπαιξαν σημαντικό ρόλο στην πρώτη περίοδο των Θρησκευτικών πολέμων και υπήρξαν από τους πιο ενθουσιώδεις αριστοκράτες υποστηρικτές του Προτεσταντισμού στη Γαλλία του 16ου αιώνα.